"முருகாற்றுப்படை யென்றதற்கு வீடுபெறுதற்குச் சமைந்தானோர் இரவலனை வீடுபெற்றானொருவன் முருகனிடத்தே ஆற்றுப்படுத்ததென்று பொருள் கூறுக"- நச்சினார்க்கினியர் உரை மொத்த அடிகள்: 317 (முந்நூற்றுப் பதினேழு அடிகள் மட்டும்) பாவகை: நேரிசை ஆசிரியப்பா வினைமுடிபு: "கணவன்(6) மார்பினன் (11) சென்னியனாகிய (44) சேயுடைய (61) சேவடி படரும் உள்ளத்தோடே (62) செல்லுஞ்செலவை நீ நயந்தனையாயின் (64) நன்னர் நெஞ்சத்து இன்னசைவாய்ப்ப (65) இன்னே பெறுதி(66); அதுபெறுதற்கு அவன் யாண்டுறையுமென்னிற் குன்றமர்ந்துறைதலுமுரியன்; அதுவன்றி (77) அலைவாய்ச்சேறலும் நிலைஇய பண்பு;அதுவன்றி (125) ஆவினன்குடி அணைதலுமுரியன்; அதுவன்றி (176) ஏரகத்துறைதலுமுரியன்; அதுவன்றிக் (189) குன்றுதோறாடலும் நின்றதன் பண்பு; அதுவன்றி (217) விழவின் கண்ணும் (220)நிலையின்கண்ணும் (221) கந்துடை நிலையின்கண்ணும் (226) உறைதலு முரியன்(189); களனும்(222)காடும்(223) முதலியன ஆண்டாண்டுறைதலும் (189) உரியன்; நகரிலே (244) பாடி (245) வைத்து இயக்கி (246) வாழ்த்தி (247) வழிபட (248)உறைதலுமுரியன் (189); இஃது யானறிந்தபடியே கூறினேன் (249); இனி ஆண்டாண்டாயினுமாக,பிறவிடங்களிலே யாயினுமாக(250), முந்துநீகண்டுழி முகனமர்ந்து முன்னர் எதிர்முகமாக்கி ஏத்திப் (251)பரவி வணங்கிப் (252) பின்னர் அண்மையாக விளித்து யானறியளவையினேத்திப் (277) நின்னடி யுள்ளி வந்தேனென்று (279) நீ குறித்தது மொழிவதற்குமுன்னே (281)கூளியர் (282) குறித்துத் (283) தோன்றிப் (288) பெரும (285) இரவலன் நீ அளிக்கத்தக்கான் (284) வந்தோனென்று கூற (285) மலைகிழவோனாகிய (317)குரிசிலும் (276) தான்வந்தெய்தித் (283) தழீஇக் (289) காட்டி (290) அஞ்சலோம்புமதியென்று (291) அன்புடை நன்மொழியளைஇ (292) ஒரு நீயாகித் தோன்றும்படி (294) பெறலரும்பரிசில்  நல்குவ (295) னென வீடுபெறக் கருதிய இரவலனை நோக்கி வீடுபெற்றனொருவன் ஆற்றுப்படுத்ததாக வினைமுடிக்க."- நச்சினார்க்கினியர் வெண்பாக்கள்: குன்ற மெறிந்தாய் குரைகடலிற் சூர்தடிந்தாய் புன்றலைய பூதப் படையாய்- என்றும்